FI Euroopan unionin virallinen lehti L 242/19

KOMISSION TÄYTÄNTÖÖNPANOASETUS (EU) 2016/1616,

annettu 8 päivänä syyskuuta 2016,

Euroopan parlamentin ja neuvoston asetuksesta (EU) N:o 1307/2013 poikkeamisesta maito- ja maitotuotealan vapaaehtoisten tuotantosidonnaisten tukitoimenpiteiden mahdollisen tarkistamisen osalta hakuvuonna 2017

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1307/2013 (1) ja erityisesti sen 69 artiklan 1 kohdan,

sekä katsoo seuraavaa:

(1) Asetuksen (EU) N:o 1307/2013 52 artiklan nojalla jäsenvaltiot voivat tietyin edellytyksin myöntää viljelijöille tuotantosidonnaista tukea tietyillä maatalouden aloilla tai tiettyjen maatalouden muotojen yhteydessä siinä määrin kuin on tarpeen luoda kannustin nykyisen tuotantotason säilyttämiseksi asianomaisilla aloilla tai alueilla.

(2) Ottaen huomioon maidon ja maitotuotteiden korkeat tuotantoluvut ja niistä johtuva hintojen aleneminen unionin markkinoilla ja erityisesti niiden seurauksena maitoalaa nykyisin koettelevat tilapäiset vaikeudet jäsenvaltioiden olisi voitava päättää maito- ja maitotuotealalle suunnattujen vapaaehtoisten tuotantosidonnaisten tukitoimenpiteidensä mahdollisesta tarkistamisesta hakuvuonna 2017, jotta kyseinen vapaaehtoinen tuotantosidonnainen tuki voidaan edelleen maksaa sen eläinmäärän perusteella, jonka osalta kyseinen tuki hyväksyttiin vuonna 2016. Vaikka saattaakin vaikuttaa lyhyellä aikavälillä siltä, että tällainen tarkistaminen vaarantaa yhden vapaaehtoisen tuotantosidonnaisen tuen tavoitteista, toisin sanoen nykyisen tuotantotason säilyttämisen, tällaiset toimenpiteet voivat pitkällä aikavälillä auttaa vapaaehtoisen tuotantosidonnaisen tuen tavoitteiden saavuttamisessa.

(3) Kun otetaan huomioon tuensaajien tämänhetkiset vakavat taloudelliset vaikeudet, asetuksen (EU) N:o 1307/2013 69 artiklan 1 kohta on asianmukainen oikeusperusta säädettäessä poikkeamisesta kyseisen asetuksen IV osaston 1 luvun säännöksistä.

(4) Jotta komissio voi valvoa sääntöjen moitteetonta noudattamista ja tarkistuksen vaikutuksia, jäsenvaltioiden olisi ilmoitettava komissiolle päätöksestään 14 päivän kuluessa sen tekemisestä.

(5) Sen varmistamiseksi, että maito- ja maitotuoteala voi hyödyntää tässä asetuksessa säädettyä poikkeusta mahdollisimman pian, asetuksen olisi tultava voimaan seuraavana päivänä sen jälkeen, kun se on julkaistu, ja jäsenvaltioiden olisi tehtävä päätöksensä 30 päivän kuluessa tämän asetuksen voimaantulopäivästä.

(6) Tässä asetuksessa säädetyt toimenpiteet ovat suorien tukien hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Maito- ja maitotuotealalle kohdennettujen toimenpiteiden tarkistaminen

1. Jäsenvaltiot voivat hakuvuonna 2017 päättää kaikkien asetuksen (EU) N:o 1307/2013 52 artiklan nojalla hyväksyttyjen maito- ja maitotuotealaa koskevien toimenpiteidensä tarkistamisesta.

Tarkistaminen tapahtuu seuraavasti:

a) säätämällä, että hakuvuonna 2017 viljelijälle, joka on oikeutettu asetuksen (EU) N:o 1307/2013 9 artiklan ja 10 artiklan 1 kohdan mukaiseen tukeen, tukea maksetaan sen eläinmäärän perusteella, josta viljelijä oli oikeutettu kyseisten toimenpiteiden mukaiseen tukeen hakuvuonna 2016; sekä

b) jättämällä soveltamatta muita tarkistuksen kohteena oleviin toimenpiteisiin sovellettavia tukikelpoisuusedellytyksiä.

Ensimmäisessä alakohdassa tarkoitettu päätös korvaa kaikki muut mahdolliset asetuksen (EU) N:o 1307/2013 53 artiklan 6 kohdan mukaisten maito- ja maitotuotealan vapaaehtoisten tuotantosidonnaisten tukitoimenpiteiden tarkistamista koskevat päätökset.

2. Jäsenvaltion on laskettava kunkin tarkistetun vapaaehtoisen tuotantosidonnaisen tukitoimenpiteen osalta yksikkökohtainen määrä, joka vastaa komission delegoidun asetuksen (EU) N:o 639/2014 (2) liitteessä I olevan 3 kohdan i alakohdan mukaisesti tiedoksi annetun maito- ja maitotuotealalle kohdennetun toimenpiteen rahoitusta varten vahvistetun määrän ja kyseisen vapaaehtoisen tuotantosidonnaisen tukitoimenpiteen piiriin kuuluvien eläinten kokonaismäärän välistä suhdetta.

Ensimmäisessä alakohdassa tarkoitettu eläinten kokonaismäärä vastaa

a) niiden eläinten kokonaismäärää, joiden osalta tuki hyväksyttiin hakuvuonna 2016; tai

b) a alakohdassa tarkoitettua eläinten kokonaismäärää niiden viljelijöiden osalta, jotka ovat tukikelpoisia vuonna 2017.

3. Viljelijälle myönnettävä vuotuinen tuki vastaa 2 kohdan mukaisesti laskettua yksikkökohtaista määrää kerrottuna niiden eläinten lukumäärällä, joiden osalta kyseinen viljelijä oli oikeutettu tukeen hakuvuonna 2016.

2 artikla

Määräaika

Edellä 1 artiklassa tarkoitettu päätös on tehtävä 30 päivän kuluessa tämän asetuksen voimaantulopäivästä.

3 artikla

Ilmoittaminen

Jäsenvaltioiden on ilmoitettava komissiolle 1 artiklassa tarkoitetusta päätöksestä 14 päivän kuluessa sen tekemisestä.

4 artikla

Voimaantulo

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 8 päivänä syyskuuta 2016. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 608.

(2) Komission delegoitu asetus (EU) N:o 639/2014, annettu 11 päivänä maaliskuuta 2014, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun Euroopan parlamentin ja neuvoston asetuksen (EU) N:o 1307/2013 täydentämisestä ja mainitun asetuksen liitteen X muuttamisesta (EUVL L 181, 20.6.2014, s. 1).